b'\n_START_ARTICLE_\nThe Legend of Tennessee Moltisanti\n_START_SECTION_\nRadnja\n_START_PARAGRAPH_\nNa vjen\xc4\x8danju k\xc4\x87eri Larry Boya Baresea, Larry Boy obavje\xc5\xa1tava prisutne \xc4\x8dlanove obitelji DiMeo da FBI namjerava uru\xc4\x8diti optu\xc5\xbenice suradnicima iz New Jerseyja povezanima s mafija\xc5\xa1kim aktivnostima. Kapetani se okupljaju i postavljaju pitanje trebaju li se povu\xc4\x87i iz posla. Junior ka\xc5\xbee da ne bi trebali. I Tony biva upitan za mi\xc5\xa1ljenje, \xc5\xa1to uzruja Juniora. Tony se slo\xc5\xbei s Juniorom potvrdiv\xc5\xa1i Juniorov autoritet te sugerira da bi Junior htio da svatko poduzme svoje "proljetno \xc4\x8di\xc5\xa1\xc4\x87enje". Tijekom ve\xc4\x8dere, kapetani okupljaju svoje obitelji i odlaze rije\xc5\xa1iti se ili sakriti inkriminiraju\xc4\x87e dokaze u svojem vlasni\xc5\xa1tvu. Osupnuta se mladenka raspla\xc4\x8de._NEWLINE_Po dolasku ku\xc4\x87i, Tony i Carmela iz svojih skrovi\xc5\xa1ta uklanjaju novac i oru\xc5\xbeje. Carmela se uzruja nakon \xc5\xa1to je Tony upita za njezin nakit, tvrde\xc4\x87i kako nema ra\xc4\x8dune. Nakon \xc5\xa1to se ona \xc5\xa1okira kad je on upita vjen\xc4\x8dani prsten, Tony joj dopu\xc5\xa1ta da ga ostavi. Meadow i A.J. promatraju \xc5\xa1to se doga\xc4\x91a, a Meadow ka\xc5\xbee A.J.-u da izbri\xc5\xa1e pornografiju sa svojeg ra\xc4\x8dunala, jer \xc4\x87e je ina\xc4\x8de na\xc4\x87i FBI koji \xc4\x87e obavjestiti njihove roditelje. Tonyjeva ekipa poduzima sli\xc4\x8dne mjere opreza: Pussy spaljuje sve svoje papire na ro\xc5\xa1tilju, zajedno sa svojom \xc5\xbeenom, a Silvio anga\xc5\xbeira Christophera i Georgieja Santorellija da prona\xc4\x91u prislu\xc5\xa1kiva\xc4\x8de u zahodu Bada Binga._NEWLINE_U me\xc4\x91uvremenu, Tony ka\xc5\xbee Carmeli da odvede Liviju na ru\xc4\x8dak kako bi on sakrio oru\xc5\xbeje i novac u njezin apartman u Green Groveu. Tony uspje\xc5\xa1no obavlja zadatak prije nego \xc5\xa1to se Carmela i Livia vra\xc4\x87aju. Sljede\xc4\x87eg dana (tijekom komi\xc4\x8darskog nastupa u Green Groveu), Junior posje\xc4\x87uje Liviju, koja mu ka\xc5\xbee da Tony vi\xc4\x91a psihijatra, \xc5\xa1to je ona saznala od A.J.-a._NEWLINE_Tony na terapiji ka\xc5\xbee dr. Melfi kako ne mo\xc5\xbee do\xc4\x87i na njihov sljede\xc4\x87i sastanak. Nakon \xc5\xa1to ga ona upita za\xc5\xa1to, on joj ka\xc5\xbee da je situacija slo\xc5\xbeena te da \xc4\x87e mo\xc5\xbeda oti\xc4\x87i "na odmor". Melfi shvati \xc5\xa1to \xc5\xbeeli re\xc4\x87i vidjev\xc5\xa1i vijest kako \xc4\x87e se obitelj DiMeo, u prvom redu Junior, vjerojatno na\xc4\x87i pod optu\xc5\xbebom. Dr. Melfi i njezina obitelj prije toga razgovaraju o "talijanskom" pacijentu. Iako Melfin biv\xc5\xa1i mu\xc5\xbe ne zna da je pacijent Tony Soprano, sumnja kako je povezan s mafijom. Mu\xc4\x8di ga \xc5\xa1to je mafija milijune talijanskih Amerikanaca dovela na lo\xc5\xa1 glas te sugerira da ona proslijedi pacijenta nekom drugom. Melfin sin isti\xc4\x8de kako su mafija\xc5\xa1ki filmovi postali kultna ostvarenja ameri\xc4\x8dke kinematografije, a ostatak se obitelji slo\xc5\xbei._NEWLINE_Tony propu\xc5\xa1ta sljede\xc4\x87i sastanak s dr. Melfi jer ga privodi FBI, koji sti\xc5\xbee u njegov dom s nalogom za pretragu. Agent FBI-a Dwight Harris zna da Tony ima djecu i ne \xc5\xbeeli ih uznemiriti kori\xc5\xa1tenjem sile ili nasilnim upadom. Tony dopu\xc5\xa1ta FBI-u prilaz svojem domu, a oni nastavljaju pretra\xc5\xbeivati rezidenciju. Zatim oduzmu A.J.-evo i Meadowino ra\xc4\x8dunalo te nekoliko Carmelinih stvari. Me\xc4\x91utim, javljaju se tenzije nakon \xc5\xa1to agent Grasso slu\xc4\x8dajno razbije kristalnu kuglu u kuhinji Sopranovih, a Tony, prepoznav\xc5\xa1i njegovu etni\xc4\x8dku pripadnost, opsuje agenta na talijanskom. Carmela odbija po\xc4\x8distiti razbijeno staklo, a Grasso dobiva zapovijed da po\xc4\x8disti komadi\xc4\x87e s poda. Obitelj kasnije objeduje u kineskom restoranu, a Tony prigovara da su Talijani \xc4\x8desto nepo\xc5\xa1teno na meti policije te da su Talijani kao \xc5\xa1to su Michalangelo i Antonio Meucci pridonijeli dru\xc5\xa1tvu. A.J. ka\xc5\xbee kako je Alexander Graham Bell izumio telefon, ali Tony to dovede u pitanje, rekav\xc5\xa1i kako svatko zna da je talijanski imigrant Antonio Meucci bio pravi izumitelj ure\xc4\x91aja._NEWLINE_Na njihovu sljede\xc4\x87em sastanku, dr. Melfi ka\xc5\xbee Tonyju kako \xc4\x87e biti napla\xc4\x87en propu\xc5\xa1teni sastanak. Tony se razbjesni zbog ove o\xc4\x8digledne podvale---on je mislio kako je ona tu da mu pomogne umjesto da ga lihvari u te\xc5\xa1ko vrijeme. On joj baci novac, opsuje je i oti\xc4\x91e iz ureda._NEWLINE_Christopher pro\xc5\xbeivljava no\xc4\x87ne more o prvom \xc4\x8dovjeku kojeg je ubio Emilu Kolaru. U snu, Christopher poslu\xc5\xbeuje Emilu hladne odreske u Satriale\'su i prima meso iz odsje\xc4\x8dene ruke u hladnjaku. Emil ga upozorava da je ostavio dokaz njegova ubojstva. Christopher se probudi i po\xc4\x8dne se brinuti o Emilovu tijelu te pozove Georgieja da mu pomogne da ga iskopaju i premjeste._NEWLINE_Osim toga, Christopher se mu\xc4\x8di s pisanjem scenarija temeljenog na njegovim iskustvima u mafiji, prigovaraju\xc4\x87i kako ne mo\xc5\xbee osmisliti zaplet kojim bi unaprijedio svoje likove te je zabrinut \xc5\xa1to se u njegovu \xc5\xbeivotu ne doga\xc4\x91a ni\xc5\xa1ta va\xc5\xbeno \xc5\xa1to bi potaknulo pozitivan zaplet u njegovu \xc5\xbeivotu. Christoper je napisao 19 stranica dok njegov scenaristi\xc4\x8dki priru\xc4\x8dnik ka\xc5\xbee kako bi scenarij za film trebao imati oko 120 stranica._NEWLINE_Adriana, Paulie Gualtieri i Big Pussy poku\xc5\xa1avaju ga podr\xc5\xbeati, ali Christopher nastavlja o\xc4\x8dajavati. Situacija se pogor\xc5\xa1ava nakon \xc5\xa1to Christopher ugleda vijesti i otkrije kako je Brendan Filone zadobio vi\xc5\xa1e pozornosti kao pokojni "suradnik" DiMeovih nego dok je bio \xc5\xbeiv. Tony nazove Christophera da se odveze do Binga i ka\xc5\xbee mu da usput uzme peciva. U pekarnici, Christopher svoj bijes iskaljuje na prodava\xc4\x8du, na kraju ga ustrijeliv\xc5\xa1i u stopalo jer je morao \xc4\x8dekati na uslugu._NEWLINE_Nakon \xc5\xa1to Tony dozna za pucnjavu, izdere se na Christophera. Zabrinut za Christopherovo mentalno stanje, Tony ga upita je li ikad razmi\xc5\xa1ljao o samoubojstvu (napraviv\xc5\xa1i rukom znak pi\xc5\xa1tolja i smjestiv\xc5\xa1i prst u usta). Christopher ka\xc5\xbee da nije bio tako mentalno slab. Tonyjevi poku\xc5\xa1aji da navede Christophera na razgovor o njegovim osje\xc4\x87ajima, kao \xc5\xa1to to sami Tony \xc4\x8dini na terapiji, nailaze na zbunjenost i ismijavanje. Christopher sljede\xc4\x87eg dana prima telefonski poziv od svoje majke, koja mu ka\xc5\xbee kako mu je ime objavljeno u \xc4\x8dlanku Star-Ledgera o mafiji. Iako to njegova majka ne odobrava, to je za Christophera priznanje za kojim je \xc4\x8deznuo. Sav uzbu\xc4\x91en, odlazi do najbli\xc5\xbeeg kioska i kupuje novine. Nakon \xc5\xa1to se ugledao u novinama, uzme cijelu zalihu novina, ubaci ih u auto i ode.'